La Mercè comença la primavera amb noves propostes culturals\nDestaquen la quarta edició del cicle “Del poema a la cançó” amb Pau Riba, Joanjo Bosk i Gemma Humet i l’exposició “DOblar, REpetir, MIrar”, de l’artista Joan Vilajoana.\nEl Centre Cultural La Mercè comença la primavera amb noves propostes culturals i formatives. Entre les activitats que es portaran a terme en les properes setmanes, cal destacar la quarta edició del cicle “Del poema a la cançó”, que en aquesta ocasió comptarà amb els artistes Pau Riba, Joanjo Bosk i Gemma Humet, i l’exposició “DOblar, REpetir i MIrar”, de Joan Vilajoana, que es podrà visitar del 27 de maig al 27 de juliol.\nLa nova edició del cicle “Del poema a la cançó” comptarà amb la presència de Pau Riba, Joanjo Bosk i Gemma Humet, que conversaran amb Mita Casacuberta, Anna Perera i Pere Martí sobre la poesia de Clementina Arderiu, Carme Guasch i Joana Raspall. Les converses tindran lloc els dimecres 28 d’abril, 5 i 12 de maig, a les 19 h, a l’Auditori de La Mercè. Aquesta iniciativa està organitzada per l’Escola Municipal d’Humanitats conjuntament amb la Càtedra de Poesia Contemporània Joan Vinyoli i la Càtedra de Patrimoni Literari Maria Àngels Anglada - Carles Fages de Climent de la Universitat de Girona\nA més, aquesta primavera l’Escola Municipal d’Humanitats organitzarà una nova edició del Club Trias de lectura d’assaig conjuntament amb la Càtedra Ferrater Mora de la Universitat de Girona. La lectura escollida en aquesta ocasió és Radical(s). Una reflexió sobre la identitat, de Saïd El Kadaoui.\nTambé tornaran els monogràfics presencials de l’Aula d’escriptura. El primer és “Introducció a la poesia: versificació i grans temes”, a càrrec de l’escriptora i professora Rosa Font, i comptarà amb quatre sessions que tindran lloc els dimecres 12, 19, 26 de maig i 2 de juny, a les 18 h. Aquestes sessions tenen un doble objectiu. D’una banda, conèixer els grans temes de la poesia de tots els temps i, d’una altra, introduir les tècniques poètiques bàsiques: la versificació i el ritme, les figures poètiques i les imatges, a través de la lectura i el comentari de poemes i de la pràctica al voltant de la matèria de cada sessió. El mes de juliol tindran lloc els monogràfics “Poesia contemporània: fonaments de l'escriptura experimental”, a càrrec del poeta i editor Roger Costa-Pau, i “Desig i pietat: la poesia de Josep Carner”, a càrrec de l’escriptor Esteve Miralles.\nPel que fa a al programació de les exposicions, cal ressaltar la nova mostra de l’artista Joan Vilajoana, “DOblar, REpetir, MIrar”, que es podrà veure del 27 de maig al 27 de juliol. Després de més de 15 anys treballant amb el paper com a material, desfent-lo, triturant-lo o tenyint-lo per a tornar a fer paper, Joan Vilajoana presenta la seva darrera exposició, en la qual canvia la tècnica per passar a doblegar el paper. A partir d'un full de diari, que doblega i redoblega, es qüestiona, entre altres coses, si el fet de doblegar un full de diari d’una manera concreta i repetir-ho infinitament pot esdevenir art.\nUna altra de les exposicions que es podran veure properament és “1991”, que obrirà les portes al públic aquest divendres, dia 9 d’abril, i que està formada per fotografies de Jordi Play. La mostra està organitzada per l’Associació Foto Torroella i Amics del Museu d’Art de Girona, en col·laboració amb el Centre Cultural La Mercè. L’exposició s’emmarca dins de les activitats del Mirades, 7è Festival de Fotografia del Baix Empordà i mostrarà el treball del Centre de Formació Professional i Ocupacional Pont del Dragó amb joves amb discapacitats físiques severes, durant els anys previs als Jocs Olímpics de Barcelona. L’exposició es complementa amb una visita guiada el 16 d’abril, a les 17 h.\nLa programació de les activitats de l’Escola Municipal d’Art es completarà amb la sortida d’urban sketchers, “Dibuixa Girona”, amb les places exhaurides, per celebrar el Dia Internacional de l’Art, el 16 d’abril, i una nova obra del projecte Art propi: “Col·lapse”, de Joana Higuita. Aquesta proposta es podrà veure del 7 de maig al 24 de juny i, amb ella, Higuita reflexiona sobre els canvis i les transformacions que pateix el món. També cal assenyalar les activitats complementàries a les exposicions ja en marxa com són la classe magistral de l’escultura de Juan de la Cruz, el 14 d’abril, a les 19 h, dins del cicle Escultures el claustre; la visita guiada “Parlem de somnis, transparències, absències”, de la mà de Vicenç Viaplana, el 17 d’abril, a les 12 h, i una conversa-xerrada amb el mateix Viaplana arran de l’exposició “La veritable il·luminació no brilla”, que es podrà visitar fins al 21 de maig.


CONEIX ELS RESULTATS DE L'ESTUDI DE QUALITAT DE VIDA DELS PACIENTS AMB ARTROSI A ESPANYA (CAVIPA) | OAFI Foundation\n26 gen. CONEIX ELS RESULTATS DE L’ESTUDI DE QUALITAT DE VIDA DELS PACIENTS AMB ARTROSI A ESPANYA (CAVIPA)\nPublicat a les 10:59h a Sin categoría\tper\tOAFI Admin\nL’estudi CAVIPA (Qualitat de Vida dels Pacients amb Artrosi) és la primera enquesta nacional per a avaluar la percepció de la qualitat de vida dels pacients amb artrosi que s’ha dut a terme a Espanya. Tot i ser una de les malalties cròniques més esteses i incapacitants (la sofreixen 500 milions de persones a tot el món), també és una de les més oblidades, comportant escassa atenció i ajuda als/les pacients afectats/as.\nÉs per aquest motiu que l’estudi CAVIPA se centra en la qualitat de vida, perquè és un potent indicador a considerar quan s’implementen i avaluen programes per al tractament de l’artrosi, considerant alguns dels dominis centrals i factors associats.\nAquesta iniciativa, impulsada per OAFI, va donar la llum a resultats el passat octubre de 2021, els quals es van compartir amb els assistents del 5è Congrés Internacional de Pacients amb Artrosi, celebrat a l’Auditori AXA de Barcelona, en una ponència realitzada pel Dr. Manel Santiñà, past president de la Societat Espanyola de Qualitat Assistencial (SECA).\nAquests són els resultats més destacats de l’estudi CAVIPA:\n• El temps de diagnòstic de la malaltia té una mitjana de 3,12 anys. Com més retard sofreixen els pacients, pitjor valoren la seva salut i més gran és el cost de la malaltia.\n• El 94,33% dels pacients pateix, almenys, una comorbiditat. Les més prevalents són la depressió i l’ansietat (37,98%).\n• Entre el 30% i el 40% dels pacients ha implementat mesures higièniques dietètiques. No obstant això, d’aquest percentatge, el 78,8% no ha notat cap millora, la qual cosa podria deure’s a la falta de temps i a l’elevada càrrega del sistema sanitari per a fer un seguiment d’aquestes mesures.\n• El 56,62% sofreix limitacions en les seves activitats diàries i un 33% ha hagut d’agafar la baixa laboral. Com més limitacions sofreixen els pacients, pitjor és la seva percepció de la salut, qualitat de vida i satisfacció amb el tractament.\n• La primera paraula que els ve a la ment a la majoria dels pacients quan pensen en artrosi és “DOLOR”.\n• Les necessitats més demandades són informació i tractaments.\n• La majoria dels pacients perceben la seva salut (47, 60%) i qualitat de vida (39,98%) com regular.\nA més, gràcies a aquest estudi, s’han pogut obtenir les següents conclusions:\n• L’artrosi és una malaltia de gènere, perquè és més prevalent en la dona, que incrementa amb l’edat i és una de les causes més grans de dolor i discapacitat.\n• Té un gran impacte en la vida de les persones.\n• Els pacients senten que necessiten més informació, comprensió i tractaments.\n• La pressió assistencial del sistema sanitari i la falta de temps dificulten el seguiment de la malaltia.\n• És necessari millorar la qualitat de vida empoderant els pacients sobre el maneig de la seva malaltia i tenint en compte la seva experiència i opinions.\n• Fer anàlisis més profundes permetria dissenyar estratègies personalitzades per al tractament de l’artrosi.\n• Les associacions de pacients poden oferir el suport i atenció addicional que el pacient reclama i que el sistema sanitari no pot cobrir, millorant l’organització assistencial.\nSi vols saber més sobre l’estudi i els seus resultats, no dubtis visitar la ponència del Dr. Manel Santiñà en el nostre canal de YouTube:\nArtrosis, bienestar, estudi CAVIPA, joint, jointhealth, osteoarthritis, Salud Articular


Marc Miró i Escolà, Author at Cat Diàleg - Diari Digital català\nParets d’un Institut de Barcelona\nSocietatZPortada Derecha 16 gener, 2019 0\nOpinió 18 abril, 2018 0\nEl debat sobre el sistema de pensions ha tornat a sorgir amb força aquestes últimes setmanes. En aquesta ocasió no ha estat un partit polític qui l’ha elevat en seu parlamentària, sinó que milers de jubilats han sortit al carrer per mostrar el seu rebuig al sistema de pensions.... llegir més\nEconomiaZPortada DerechaZResto 20 juliol, 2016 0\nLa dinàmica dels últims anys pel que fa a com les famílies gestionen els seus estalvis s’ha anat modificant en benefici dels fons d’inversió i en detriment dels dipòsits. Una de les raons més tangibles d’aquest fet és la falta de rendibilitat dels dipòsits durant els darrers anys. Si... llegir més\nUna possible sortida del Regne Unit de la Unió Europea tindria unes importants repercussions tant per l’economia britànica com per la de la Unió Europea\nEconomiaZPortada DerechaZResto 23 juny, 2016 0\nEn aquest article argumento quins són els punts a favor i en contra que esgrimeixen contraris i partidaris de la sortida del Regne Unit de la UE a partir de quatre aspectes clau: el comerç, el mercat laboral, els fluxos de capital i els beneficis econòmics en general. Comerç... llegir més\nEconomiaZPortada DerechaZResto 22 juny, 2016 0\nLa forma més comuna per a determinar si un país va bé econòmicament o no és observant l’evolució del producte interior brut, és a dir, del PIB que presenta. Aquest indicador es pot definir com la suma de tots els béns i serveis finals produïts en un espai econòmic... llegir més\nEconomiaZPortada DerechaZResto 13 juny, 2016 0\nEl mes de maig ha estat el millor de la història des del punt de vista de l’ocupació, o almenys des de l’any 1996, que és quan s’inicia la sèrie històrica. En concret l’atur es va reduir en 119.789 persones a Espanya. Aquesta davallada ha significat que per primera... llegir més


ESPECIAL FINANCES SOSTENIBLES (I): L'inversor coneix els productes de finances sostenibles? | UPF-BSM\nESPECIAL FINANCES SOSTENIBLES (I): L'inversor coneix els productes de finances sostenibles?\nLes institucions financeres han començat a desenvolupar productes que tenen com a objectiu reorientar els fluxos de capital cap a inversors que potencien un creixement sostenible i inclusiu, que integren la sostenibilitat en la gestió de riscos i que fomenten la transparència i les inversions a llarg termini\nS'entenen per finances sostenibles aquelles que adopten un criteri ètic i es relacionen amb el "finançament per realitzar inversions a llarg termini tenint en compte qüestions mediambientals, socials i de govern". Aquestes inclouen, també, productes financers destinats a subvencionar projectes que presenten una iniciativa social o "verda", terme que s'utilitza per referir-se a productes i serveis que satisfan les necessitats dels clients sense causar contaminació o detriment del medi ambient.\nArran del pla d'acció dissenyat per la Comissió Europea (2018) per finançar el desenvolupament sostenible, les institucions financeres han començat a desenvolupar productes que tenen com a objectiu reorientar els fluxos de capital cap a inversors que potencien un creixement sostenible i inclusiu, que integren la sostenibilitat en la gestió de riscos i que fomenten la transparència i les inversions a llarg termini.\nLes finances sostenibles poden classificar-se en funció de la seva naturalesa o criteris als quals es destinen els fons. Dins d'aquesta classificació, se'n destaquen:\nInversió Socialment Responsable (ISR). Son inversions que inclouen criteris mediambientals, socials i de governança, a més d'altres purament econòmics com la liquiditat, la rendibilitat i el risc. L'elecció d'aquest producte comporta, llavors, una part subjectiva per part de l'inversor en la seva decisió d'invertir o no en aquest tipus de producte. Aquestes inversions busquen associar les empreses en col·laboració amb organismes públics per tal d'avançar cap a una nova era de sostenibilitat per aprofitar oportunitats i evitar riscos. En aquest tipus de producte, es poden incloure, també, les inversions a llarg termini.\nBanca ètica. També coneguda com a social o alternativa. Es denomina Banca Ètica a totes aquelles entitats que ofereixen productes financers els objectius dels quals és crear una utilitat de caràcter social per a l'entorn que els envolta, anant més enllà de la cerca del benefici econòmic. Aquest objectiu social fa referència a la rendibilitat social del capital invertit i a la responsabilitat social de l'inversor. A aquests aspectes s'afegeixen altres qüestions com la sostenibilitat i la democràcia en la seva gestió buscant transmetre, a més del comportament econòmic, un comportament ètic a través del finançament de projectes amb impacte social i ambiental. Aquesta diferència pot arribar fins i tot a la gestió interna de la companyia basant les decisions en la participació dels empleats.\nMicrofinances. Es tracta de serveis financers bàsics (préstecs, targetes de dèbit, etc.) per a persones/col·lectius amb pocs recursos que no poden accedir al sistema financer tradicional. Les microfinances associen els seus productes a finalitats no exclusivament econòmiques com ara la promoció del creixement d'una determinada regió. L'objectiu principal és incloure a persones amb pocs recursos en l'ús de productes financers.\nEn funció d'aquests criteris de classificació, les institucions financeres han creat diversos tipus i varietats de productes de finances sostenibles per invertir segons la seva naturalesa:\nFons de pensions d'inversió. Instrument de canalització de l'estalvi de particulars cap a un model d'inversió sostenible, administrat per un organisme gestor. Els estalviadors cada cop es preocupen més pel futur, bé sigui per mantenir el seu poder adquisitiu en el moment de la jubilació, bé per garantir la sostenibilitat del futur més immediat.\nBons verds i socials. Son títols de deutes emesos per entitats públiques o privades amb l'objectiu d'aconseguir capital dels inversors per finançar projectes amb impacte social o ambiental positiu, per contribuir a una economia amb baixes emissions de carboni i resistent al clima.\nMicrocrèdits. Els instruments de les microfinances van ser creats els anys seixanta i corresponen a petites quantitats de diners prestades per l'emprenedoria o desenvolupament de negocis que no poden accedir als tipus més tradicionals de finançament. Serveixen per impulsar l'autoocupació d'aquells amb més dificultats.\nSegons l'informe de l'Observatori Espanyol de Finançament Sostenible, durant l'any 2019 a Espanya van realitzar-se 19 emissions de bons verds realitzats per 25 entitats financeres. El rànquing d'entitats financeres va ser liderat per HSBC, que va participar-hi amb l'emissió de 1.411,7 milions d'euros, suposant el 14,5% del total emès. La van seguir Santander, amb 1.350 milions d'euros, representant el 13,9% i BBVA, que va emetre bons per valor de 1.251,7 milions d'euros que suposa un 12,9% del total d'emissions. De les emissions de bons verds, el 31% va procedir d'entitats financeres, el 39% d'empreses no financeres com ara Iberdrola o Telefónica i, el 30% restant, d'organismes públics.\nPerò, és conscient l'inversor de l'existència, característiques i avantatges d'aquests productes?\nUn estudi realitzat el 2019 per la firma Schroders, afirma que només el 14% dels espanyols inverteix actualment en productes que es regeixen per criteris sostenibles. Això podria extrapolar-se també als productes financers sostenibles.\nUn estudi realitzat el 2019 afirma que només el 14% dels espanyols inverteix actualment en productes que es regeixen per productes sostenibles. Això sembla indicar que les institucions financeres haurien de fer especial menció en els aspectes de la rendibilitat a l'hora de promocionar els productes de finances sostenibles\nUn altre estudi realitzat a la UPF-BSM  per poder entendre com els consumidors estan percebent els productes de finances sostenibles, va evidenciar que els productes financers sostenibles no estan essent adquirits actualment pels consumidors espanyols. Només el 8,5% d'enquestats n'ha adquirit alguns. Una altra troballa interessant d'aquest estudi destaca que la majoria de les persones enquestades va assenyalar que no invertien en aquests productes perquè percebien que els productes sostenibles no son rendibles o son menys rendibles que els productes tradicionals. Això sembla indicar que les institucions financeres haurien de fer especial menció en els aspectes de la rendibilitat a l'hora de promocionar els productes de finances sostenibles.\nQUIN ÉS EL PERFIL DE L'INVERSOR EN FINANCES SOSTENIBLES?\n L'estudi l'han desenvolupat Miquel Duran Ylla-Català, Pablo López Liras i Josep Oliver Sivill com a Treball de Final de Grau d'Administració d'Empreses sota la direcció de Carolina Luis Bassa durant el període de març-juny 2020.


BH Música » Recursos electrònics\nWebinar Oxford Music Online\nPosted in Informacions Biblioteca, Recursos electrònics |\nEl proper dimecres 13 de maig a les 11 h del matí es farà una demostració interactiva de l’Oxford Music Online, que inclou l’accés a Grove music online, The Oxford companion to music, i The Oxford dictionary of music, articles de diccionaris especialitzats com The New Grove dictionary of opera i The New Grove dictionary of jazz (2nd ed.).\nEs podran veure les diferents opcions de cerca i les funcions i característiques més interessants del recurs. La sessió està oberta a preguntes, és gratuïta i durarà uns 40-45 minuts. Anirà a càrrec d’un formador de la Oxford University Press.\nPer poder participar en la demostració podeu registrar-vos aquí i rebreu un missatge de correu confirmant la vostra assistència amb totes les dades d’accés necessàries.\nImatge extreta del web d’Oxford University Press.\nComentaris tancats a Webinar Oxford Music Online\nRecomanacions de la BH: RACO\nRevistes Catalanes amb Accés Obert (RACO) és un repositori cooperatiu des del que es poden consultar, en accés obert, els articles a text complet de revistes científiques, culturals i erudites catalanes. Es va posar en marxa el 2006 i actualment compta amb 413 revistes de diferents universitats, museus, instituts i associacions culturals. RACO és un projecte de la Biblioteca de Catalunya i el Consorci de Serveis Universitaris de Catalunya (CSUC).\nComentaris tancats a Recomanacions de la BH: RACO\nRecomanacions de la BH: eHRAF world cultures\nComentaris tancats a Recomanacions de la BH: eHRAF world cultures


PABLO FERRáNDEZ: "LA MEVA VIDA éS UN NO PARAR, PERò M'ENCANTA"\nEl jove violoncel·lista, Premi Princesa de Girona de las Arts i les Lletres, toca un preuat Stradivarius, només a l'abast de músics fora de sèrie\nAmb 27 anys, el madrileny Pablo Ferrández és un dels violoncel·listes més impressionants de la seva generació. Té un do natural per transmetre tota la profunditat i bellesa de la música amb un dels pocs Stradivarius que existeixen. Un luxe només a l’abast dels millors.\n¿Què significa el premi Princesa de Girona de les Arts i les Lletres que recollirà a finals de mes?\nÉs un honor immens rebre un guardó tan prestigiós. El fet de ser premiat al teu país ho fa doblement bonic, et fa sentir molt valorat.\n¿Coneixia la música de Soleá Morente, amb qui comparteix el premi 'ex aequo'?\nSabia qui era però no estava familiaritzat amb la seva música. M’alegro que aquest premi ens hagi fet creuar-nos i donar-me l’oportunitat de conèixer-la a ella i a la seva música.\nTots dos procedeixen de famílies musicals. ¿Fins a quin punt va influir en el seu cas tenir una mare guitarrista i un pare violoncel·lista?\nTenir pares músics, sobretot com els meus, em va influir i em continua influint enormement. Des de petit els meus pares es van abocar a la meva educació musical, començant per la meva mare que va inventar un mètode al qual va anomenar el 'mag diapasó', que va ser el meu inici en la música. I no cal ni dir que tenir un pare violoncel·lista a casa, encara avui toco per al meu pare, molt sovint per demanar-li consell.\nLi van posar Pablo en honor a Pablo Casals: ¿Què admira més d’aquest irrepetible músic?\nCasals va ser EL primer gran violoncel·lista, l’avi de tots nosaltres, estic convençut que sense ell, el violoncel no estaria avui dia on és. Les seves interpretacions màgiques i apassionades són absolutament úniques.\nEll, a més de tocar, dirigia i componia. ¿Això també entra en els seus plans? ¿Quins projectes l’esperen?\nTinc curiositat per la direcció però encara és aviat i em fa molt respecte. D’enregistraments no en puc parlar encara, però en els pròxims mesos podré anunciar per fi notícies molt importants. Quant al meu calendari de concerts, és superintens, pràcticament estic en una ciutat diferent cada quatre dies, i això m’ha portat a recórrer el món unes quantes vegades. Aquest any amb prop de 70 concerts per l’Amèrica del Nord, l’Àsia, Europa, Austràlia i Sud-amèrica. La veritat, és un no parar, però m’encanta.\n¿Berlín, on viu, és la millor ciutat per a un músic?\nBerlín és una ciutat amb una oferta cultural que no té rival, una ciutat que té més de cinc concerts al dia i estan tots plens. Fa un parell de mesos vaig tocar tres concerts en un dia al Konzerthaus de Berlín (que ja és una bogeria per si mateix) ¡i no hi cabia una agulla! És una veritable passada per a un músic. Encara que el cor tira cap a on tira i trobo molt a faltar Madrid, i em veig vivint allà en un futur pròxim. Per al cinc o sis dies que passo al mes a casa, ¡que faci sol almenys!.\nTinc curiositat per la direcció però encara és aviat i em fa molt respecte.\nVa despuntar de manera precoç. Toca un preuat Stradivarius. ¿Què més necessita per ser feliç?\nTinc una vida increïble. Encara no em crec tot el que estic aconseguint, ni en els meus més salvatges somnis vaig pensar que podria tocar per tot el món amb un Stradivarius i amb les millors orquestres, directors i solistes en una gira mundial contínua... ¿Quines són les possibilitats que això et passi? Ridículament petites. Per a la felicitat no em cal res, a més penso que la felicitat és una cosa que ve de dins d’un mateix, no té tant a veure amb el que tenim ni en el que ens falta. No són pocs els exemples de persones d’èxit però miserables.\n¿Quin és el secret per arribar a l’ànima del públic?\n¡Si ho sabés no seria un secret! Jo crec que això es té o no. Aquesta connexió surt de les profunditats d’un mateix i de l’honestedat de l’intèrpret. Has de creure en el teu missatge com si fos l’últim que fas a la teva vida.


El dissabte es va disputar a Gandia el Campionat Provincial Aleví de Proves Combinades en el qual Pablo Ruíz va ser el clar guanyador amb 957 punts en les proves de 60 metres llisos, salt de longitud i llançament de pes, aconseguint la màxima puntuació en les tres proves. Destaca també el tercer lloc de Jaume Estruch en llançament de pes. Es va realitzar al mateix temps un control de marques en el qual Xavi Martínez va aconseguir quedar en primer lloc en els 1.000 metres.\nEl divendres, els i les atletes alevins van participar en Proves Combinades Escolars locals, on també els benjamins i pre-benjamins van fer control de marques. En alevins, el Garbí es va imposar tant en categoria masculina com en femenina amb l'or de Pau López i el d'Aroa del Rosal. Però també van tenir molt bons resultats els benjamins i pre-benjamins, per exemple, la pre-benjamí, Gemma Martínez va quedar primera en 50 metres llisos i tercera en llançament de pes. En llançament de pes benjamí masculí el podi al complet va ser del Garbí amb Pablo Ferrer en primer lloc, Hugo Martí en segon i Álvaro Vicente tercer. David Valcárcel va aconseguir or en 500 metres en benjamí, en la mateixa prova però en fèmines, Claudia Guerola i Rocío Muñoz van aconseguir un tercer i quart lloc i en 50 metres Rocío Muñoz va quedar segona i Claudia Guerola tercera.\nJa el diumenge, infantils del C. C. el Garbí participaven en el Campionat provincial per equips on les atletes del Garbí van quedar en un novè lloc, però aconseguint millorar moltes marques personals. Este és el cas de Laura Piera en 80 metres i en 220 metres barres, Marta Valcárcel en 150 metres i en javelina, Lara Porcar en 500 metres i disc, Irene Escrivà en 1.000 metres, Marta Femenía en triple i Mireia Escrivà en martell. Anna Serra va participar en altura i 80 metres barres. Per la seua banda, Héctor Braco i Ismael Sánchez van participar com a control en 80 metres llisos.


La fundació SER.GI engega una campanya per captar pisos per destinar-los al lloguer social - El Gerió Digital\nDimecres, 21 d'octubre de 2020 15:00h\nLa fundació SER.GI ha engegat una campanya per captar pisos per destinar-los al lloguer social. La iniciativa, que s'anomena 'Obre la porta al lloguer social', neix fruit de la "necessitat de garantir el dret a l'habitatge" a les persones en situació vulnerable però també davant de la creixent demanda que han experimentat arran de la crisi de la covid-19.\nSegons l'entitat, una de les conseqüències més alarmants és el progressiu increment de persones que no poden pagar les hipoteques i lloguers i que s'acaben trobant amb un desallotjament. Paral.lelament, diuen, la falta d'habitatge "assequible" i l'augment d'habitatges buits i segones residències sense llogaters ni turisme "ofereixen una possibilitat per repensar el lloguer tradicional".\nDe tots els llançaments que s'han fet efectius l’any passat, sis de cada deu (el 61,7%) són contra particulars i famílies que estaven de lloguer i no han pogut afrontar les quotes mensuals. En concret, 1.107 casos.\nActualment la Fundació SER.GI fa el seguiment de 273 habitatges que acullen famílies en risc d’exclusió a Girona, Lloret de Mar, Figueres, Caldes de Malavella, Salt i La Bisbal.\nLa Fundació SER.GI destaca que l’administració competent no té un dispositiu útil per donar resposta a la demanda de lloguer social actual.


Antic bloc de la Biblioteca - Escola Sant Jordi Lleida: Proverbis\nAvui m'han enviat un proverbi hindú he pensat en un llibre que tinc de fa temps que es diu\nProverbis de tot el món de l'Axel Scheffler de Edicions Destino\nHi pots trobar proverbis sobre la sort, la saviesa, l'oportunitat, l'enveja, la injustícia, la paciència, les aparences,...\nSi vigileu l'aigua, mai no bullirà.\nSi persegueixes dues llebres alhora,\nno en caçaràs cap.Alemanya\nLa vaca que brinca poca herba trobarà. Àfrica Occidental\nSi no vols que sospitin de tu,\nno et cordis les sabates en un camp de melons. Xina\n"Als ignorants els avantatgen els que llegeixen llibres.\nA aquests, els que recorden lo llegit.\nA aquests, els que comprenen lo llegit.\nA aquests, els que es posen mans a l'obra."\nA vegades va bé llegir-ne, et fa pensar. I et motiva a fer petits canvis per anar millor.\nEtiquetes de comentaris: coses i cosetes, recomanacions, ser


Roses manté el seu atractiu turístic — Ajuntament de Roses\nRoses manté el seu atractiu turístic\nRoses manté el seu atractiu turístic Roses ha comptabilitzat durant la temporada turística d’estiu 2008 uns índexs globals d’ocupació molt similars als dels últims anys. Mentre les estades en càmpings han experimentat cert descens, l’ocupació hotelera s’ha mantingut quasi bé inalterable i, en el cas d’apartaments turístics, s’ha arribat a comptabilitzar un increment significatiu respecte a la temporada 2007. http://www.roses.cat/noticies/historic/roses-manta-c-el-seu-atractiu-turastic http://www.roses.cat/@@site-logo/escut.png\nRoses ha comptabilitzat durant la temporada turística d’estiu 2008 uns índexs globals d’ocupació molt similars als dels últims anys. Mentre les estades en càmpings han experimentat cert descens, l’ocupació hotelera s’ha mantingut quasi bé inalterable i, en el cas d’apartaments turístics, s’ha arribat a comptabilitzar un increment significatiu respecte a la temporada 2007.\n06/10/2008 00:00 - Departament de Comunicació i Premsa\nEls nivells d’ocupació recollits a Roses entre els mesos de juny i setembre, reflecteixen una línia continuista respecte a les campanyes turístiques d’anys anteriors. Els resultats parlen de l’estabilitat i l’important pes específic que la població ha arribat a assolir dins el mercat turístic d’estiu al llarg dels anys, els quals han permès tancar amb èxit una temporada que, d’entrada, es preveia difícil.\nL’ocupació hotelera al juliol i a l’agost, la més estable\nLes pernoctacions en establiments hotelers durant els mesos de juny, juliol i agost són les que s’han mantingut amb uns índexs més similars respecte als exercicis anteriors, amb un 57% d’ocupació durant el mes de juny front al 59% de l’any passat, mentre que els mesos de juliol i agost es van mantenir en els mateixos nivells que durant el 2007, amb un 76% i un 89% d’ocupació respectivament. El setembre ha comptabilitzat la baixada més forta, amb un 63,51%.\nEls càmpings afronten un descens del 10% d’ocupació durant el mes d’agost\nL’apunt negatiu de la temporada ha estat el descens d’ocupació que han hagut d’afrontar els càmpings de la població. Mentre que aquesta davallada ha estat d’un 5% al juny i d’un 2% al juliol, el mes d’agost ha comptabilitzat una baixada força més sensible, amb un descens de prop del 10,5% respecte a 2007. Tot i així, el mes de setembre, s’ha comptabilitzat un ascens de més del 7% respecte a l’any passat\nEls apartaments, a l’alça\nLes estades en apartaments turístics, per la seva banda, han experimentat un increment respecte als anys anteriors. Tot i que els tres mesos han comptat amb una major ocupació, la dada més positiva ha estat la recollida durant el mes de juny, quan s’augmentà un 16,6% respecte a 2007. Els increments de juliol, agost i setembre, per la seva banda, han estat d’entre un 2 i un 4%.\nL’Oficina de Turisme ha atès 82.466 persones de l’1 de juny al 30 de setembre\nEls visitants atesos des de l’Oficina de Turisme de l’Ajuntament de Roses s’han mantingut en les mateixes proporcions que durant el 2007. Tot i que durant el mes de juny es va comptabilitzar un descens en el nombre de consultes (2.598 menys respecte a l’any anterior), aquesta davallada ha quedat gairebé compensada gràcies a l’augment experimentat durant el mes d’agost.